Asia T-487/14

(julkaistu otteina)

Chelyabinsk electrometallurgical integrated plant OAO (CHEMK)

ja

Kuzneckie Ferrosplavy OAO (KF)

vastaan

Euroopan komissio

Polkumyynti – Venäjältä peräisin olevan ferropiin tuonti – Lopullinen polkumyyntitulli – Toimenpiteiden voimassaolon päättymistä koskeva tarkastelu – Vientihinnan määrittäminen – Yksi ainoa taloudellinen yksikkö – Polkumyyntitullin vaikutus jälleenmyyntihintoihin unionissa – Eri menetelmän käyttäminen kuin aiemmassa tutkimuksessa – Polkumyynnin ja vahingon jatkuminen tai toistuminen – Asetuksen (EY) N:o 1225/2009 2 artiklan 9 kohta, 3 artikla ja 11 artiklan 9 ja 10 kohta (joista on tullut asetuksen (EU) 2016/1036 2 artiklan 9 kohta, 3 artikla ja 11 artiklan 9 ja 10 kohta)

Tiivistelmä – Unionin yleisen tuomioistuimen tuomio (yhdeksäs jaosto) 15.11.2018

Ks. tuomion teksti. (ks. 32 kohta)

Se, että vientiä kolmannesta maasta harjoittava tuottaja ja yksikkö, joka vastaa sen tuotteiden tuonnista ja ensimmäisestä myynnistä unionissa, muodostavat yhden ainoan taloudellisen yksikön, ei estä lopullisen polkumyyntitullin käyttöön ottamisesta Kiinan kansantasavallasta ja Venäjältä peräisin olevan ferropiin tuonnissa annetun asetuksen N:o 1225/2009 2 artiklan 9 kohdan soveltamista määritettäessä luotettavaa vientihintaa unionin rajalla, vaan päinvastoin. Tällainen tilanne vastaa pisimmälle menevää tapausta, jossa viejän ja tuojan välillä on yhtiösuhde, joka tämän säännöksen mukaan mahdollistaa sen, että vientihinta unionin rajalla voidaan muodostaa sen hinnan perusteella, jolla maahantuodut tuotteet jälleenmyydään ensimmäisen kerran riippumattomalle ostajalle unionin jäsenvaltioiden alueella, tekemällä tämän säännöksen toisessa ja kolmannessa alakohdassa tarkoitetut asianmukaiset oikaisut. (ks. 42 kohta)

Tilanteessa, jossa viejän ja tuojan välillä on yhtiösuhde, sen asianosaisen, joka aikoo riitauttaa lopullisen polkumyyntitullin käyttöön ottamisesta Kiinan kansantasavallasta ja Venäjältä peräisin olevan ferropiin tuonnissa annetun asetuksen N:o 1225/2009 2 artiklan 9 kohdan nojalla tehtyjen oikaisujen laajuuden sillä perusteella, että unioniin suuntautuvan tuonnin myynti-, hallinto- ja yleiskustannusten perusteella määritetyt oikaisut ovat liiallisia, on omasta aloitteestaan toimitettava todisteita ja konkreettisia laskelmia väitteidensä ja erityisesti sellaisen vaihtoehtoisen prosenttiosuuden liikevaihdosta perustelemiseksi, jota se ehdottaa edustamaan sen asianmukaisena pitämää osuutta näistä kustannuksista. Tämä on merkityksellistä erityisesti, jos asianosainen väittää, että komissiolla on hallussaan ainoastaan yhteenlaskettuja tietoja, jotka voivat kattaa paitsi unionin rajan ylittämisen ja riippumattomalle ostajalle unionin jäsenvaltioiden alueella tapahtuvan ensimmäisen jälleenmyynnin väliset toimenpiteet, myös ennen unionin rajan ylittämistä toteutetut toimenpiteet. (ks. 45 kohta)

Kun vientihintaa muodostetaan lopullisen polkumyyntitullin käyttöön ottamisesta Kiinan kansantasavallasta ja Venäjältä peräisin olevan ferropiin tuonnissa annetun asetuksen N:o 1225/2009 2 artiklan 9 kohdan nojalla ja kun toteutetaan niitä oikaisuja, joita siihen voidaan tehdä, jotta sitä voidaan verrata tasapuolisesti normaaliarvoon saman asetuksen 2 artiklan 10 kohdan nojalla, myynti-, hallinto- ja yleiskustannukset sekä kyseessä olevien tuotteiden unioniin tuojan toiminnastaan saama voittomarginaali voidaan vähentää niiden riippumattomalle ostajalle unionin jäsenvaltioiden alueella tapahtuvan ensimmäisen jälleenmyynnin hinnasta laskettaessa luotettavaa vientihintaa, kun maahantuonnin toteuttaa yksikkö, joka on tuottajasta oikeudellisesti erillinen mutta joka muodostaa niiden kanssa yhden ainoan taloudellisen yksikön. (ks. 51 kohta)

Tarkasteltaessa polkumyyntitoimenpiteitä, joiden voimassaolo on päättymässä, lopullisen polkumyyntitullin käyttöön ottamisesta Kiinan kansantasavallasta ja Venäjältä peräisin olevan ferropiin tuonnissa annetun asetuksen N:o 1225/2009 11 artiklan 2 kohdan mukaisesti, poikkeusta siihen, että tarkastelumenettelyssä on sovellettava samanlaista menetelmää kuin alkuperäisessä tutkimuksessa, on välttämätöntä tulkita suppeasti, tämän poikkeuksen mahdollistavan säännöksen sanamuodon ja tarkoituksen mukaisesti. (ks. 60 kohta)